
AJUNTAMENT DE
Vilanovai la Geltru





SESSIÓ ORDINÀRIA DEL PLE DE L’AJUNTAMENT

DEL DIA 12 DE DESEMBRE DE 2011

Acta núm. 12
Assistents: 

NEUS LLOVERAS I MASSANA

GERARD MARTÍ FIGUERAS I ALBÀ

ARIADNA LLORENS I GARCÍA

GLÒRIA GARCÍA I PRIETO

MIQUEL ÀNGEL GARGALLO SERRANO

JAUME MUNNÉ I MUNNÉ

FRANCESC XAVIER SÁNCHEZ VERA

MARIA JOSEP RIBA HUGUET

JOAN GIRIBET DE SEBASTIÁN

JOAN IGNASI ELENA GARCÍA

JUAN LUIS RUIZ LÓPEZ

JOAN MARTORELL MASÓ

XAVIER CARBONELL CIRAUQUI

GERARD LLOBET SÁNCHEZ

SANTIAGO RODRÍGUEZ SERRA

CARMEN MARÍA RODRÍGUEZ MARTÍNEZ

FRANCISCO ÁLVAREZ MARÍN

QUIM ARRUFAT IBÁÑEZ

MARC FONT I RIMBAU

MARTA RIUS GALLART

IOLANDA SÁNCHEZ ALCARAZ

MANEL CLAVER ROSO
ORDRE DEL DIA

    1.
Aprovació, si s’escau, dels esborranys de les actes de les sessions del Ple de l’Ajuntament de 7 de novembre (ordinària) i de 10 de novembre (extraordinària) de 2011.


SOCIETAT DEL CONEIXEMENT I SERVEIS PERSONALS SECTORIALS
    2.
Nomenament de representants no polítics al Consell Rector de l’IMET.


PROMOCIÓ DE LA CIUTAT

    3.
Donar compte del conveni aprovat per la Junta de Govern Local de 8 de novembre de 2011, entre l'Ajuntament de Vilanova i la Geltrú, l'Associació Dr. Jum i EPEL Neàpolis, per a l’organització de “Blanc, Festival de Disseny de Vilanova”.

   4.
Donar compte del conveni aprovat per la Junta de Govern Local de 15 de novembre de 2011, entre l'Ajuntament de Vilanova i la Geltrú i l’Associació Singlot per a la celebració de “Fes-t’hi, Festival d’Hivern de cerveses artesanes”.

   5.
Donar compte del conveni aprovat per la Junta de Govern Local de 15 de novembre de 2011, entre l'Ajuntament de Vilanova i la Geltrú i la Diputació de Barcelona per a la cessió de carpes per a ús a la Fira de Novembre.
   6.
Aprovació del Pla de Patrimoni de Vilanova i la Geltrú.

   7.
Suport a la candidatura de l’Institut d’Estudis Penedesencs a la Creu de Sant Jordi 2012.

   8.
Nomenament dels membres de la Comissió de Lectura Pública de Vilanova i la Geltrú.

   9.
Modificació dels Estatuts del Consorci Transversal, Xarxa d’Activitats Culturals.


SERVEIS A LA CIUTAT I PARTICIPACIÓ
 10.
Resolució del contracte de subministrament d’aigua amb l’empresa ginezafra, sl,  propietària dels Pous Collado I i II.
 11.
Aprovació de la constitució de la Comissió Municipal de Treball per a la Nomenclatura dels vials públics de la ciutat.

 12.
Ratificar l’acord de la JGL del 29 de novembre de 2011, d’aprovació del plec de clàusules i obertura del procediment de licitació per a l’adjudicació de les obres de reforma parcial de la Casa Santa Teresa.


MOCIONS

  13.
Moció d’ICV per tal d’impulsar una política de tarifació social en els serveis i equipaments públics municipals.

  14.
Moció d’ICV per a l’activació dels treballs de planejament de l’Eixample Nord.

  15.
Moció d’ICV per constituir una Comissió Tècnica que promogui el consum de productes de proximitat als menjadors escolars.
  16.
Moció del PP per a l’encàrrec d’un Pla de Mobilitat.

  17.
Moció del PP de suport als emprenedors.

  18.
Moció del PP sobre el manteniment del mobiliari urbà.

  19.
Moció del PSC per declarar Vilanova i la Geltrú activa en la prevenció dels desnonaments i la defensa del dret a l’habitatge.

  20.
Moció del PSC sobre el planejament de les urbanitzacions periurbanes.

  21.
Moció de la CUP per impulsar un procés participatiu sobre el model d’organització de la Festa Major de Vilanova i la Geltrú.

  22.
Moció de la CUP pel reciclatge de l’oli domèstic.

  23.
Moció de la CUP per a la compra d’habitatges en procés de desnonament.


PREGUNTES

  24.
Preguntes del grup municipal del PP:

· Sobre la convivència en zones de vianants entre aquests i els ciclistes.

· Sobre l’ús com a aparcament de camions del tram de la ronda Ibèrica, entre la rotonda de la ctra. de l’Arboç fins al c/ Dr. Zamenhof.
  25.
Pregunta del grup municipal del PSC:

· Sobre els entorns del Centre Cívic de La Collada-Sis Camins.

PRECS

    1.
Aprovació, si s’escau, dels esborranys de les actes de les sessions del Ple de l’Ajuntament de 7 de novembre (ordinària) i de 10 de novembre (extraordinària) de 2011.
S’aproven els esborranys de les actes de les sessions de 7 i 10 de novembre de 2011.

    2.
SOCIETAT DEL CONEIXEMENT I SERVEIS PERSONALS SECTORIALS. Nomenament de representants no polítics al Consell Rector de l’IMET.

S’acorda:
“Nomenar com a membres del Consell Rector de l’IMET les persones següents:
· Sra. Esther Sánchez Torres, en representació de la Direcció del SOC de la Generalitat de Catalunya.

· Sra. Mercè Munné Dedeu, en representació del Àrea de Desenvolupament Econòmic de la Diputació de Barcelona.
· Sra. Montserrat Llobet Bach, en representació dels Serveis Territorials del Departament d’Ensenyament de la Generalitat de Catalunya.
· Sr. Francesc Rica Saavedra, en representació de la Unió General de Treballadors.
· Sr. Albert Rodríguez Mihí, en representació de Comissions Obreres.
· Sr. Xavier Cardona Torrandell, en representació de l’Associació d’Empresaris del Garraf.
· Sr. Enric Trullols i Farreny, en representació de la Universitat Politècnica de Catalunya.


· Sr. Carles Prats Pérez, en representació dels directors/es del sector públic de primària.
· Sra. Núria Espada Llurba, en representació dels directors/es del sector públic de secundària.
· Sra. Antònia Saumell Vallès, en representació dels directors/es de les llars d’infants.
· Sra. Purificació Santamaría Izquierdo, en representació dels directors/es del sector concertat.
· Sra. Anna Albiach Targa, en representació dels pares i mares del Consell Escolar Municipal.”
    3.
PROMOCIÓ DE LA CIUTAT. Donar compte del conveni aprovat per la Junta de Govern Local de 8 de novembre de 2011, entre l'Ajuntament de Vilanova i la Geltrú, l'Associació Dr. Jum i EPEL Neàpolis, per a l’organització de “Blanc, Festival de Disseny de Vilanova”.

Es dóna compte de l’acord següent, aprovat per la Junta de Govern Local de 8 de novembre de 2011:

“S’acorda:

PRIMER. Aprovar el conveni entre l'Ajuntament de Vilanova i la Geltrú i l'Associació Dr. Jum per a l'organització de Blanc, Festival de Disseny Gràfic de Catalunya a Vilanova els propers dies 11 i 12 de novembre.

SEGON. Realitzar el pagament de tres mil cinc-cents euros (3.500 €) a l'Associació Dr. Jum, amb CIF G-65362717, per a l'organització del Blanc i anirà a càrrec de la partida 10.439.22640 Plans sectorials.
TERCER. Facultar l'alcaldessa i el regidor de Promoció Econòmica i Turisme per a la signatura del conveni i de quanta documentació sigui necessària a l'efecte.

QUART. Donar compte al Ple de la Corporació de l'aprovació d'aquest conveni.”
   4.
PROMOCIÓ DE LA CIUTAT. Donar compte del conveni aprovat per la Junta de Govern Local de 15 de novembre de 2011, entre l'Ajuntament de Vilanova i la Geltrú i l’Associació Singlot per a la celebració de “Fes-t’hi, Festival d’Hivern de cerveses artesanes”.
Es dóna compte de l’acord següent, aprovat per la Junta de Govern Local de 15 de novembre de 2011:

“S’acorda:

PRIMER. Aprovar el conveni entre l'Ajuntament de Vilanova i la Geltrú i l’associació Singlot per a l'organització de FES T'HI, Festival d'Hivern de Cerveses Artesanes el proper dia 17 de desembre.

SEGON. L'Ajuntament realitzarà l'aportació a l’associació Singlot, amb CIF G-65329195, per a cobrir les despeses del FES-T'HI, Festival d'Hivern de Cerveses Artesanes, amb un import màxim de VUIT-CENTS EUROS (800 €), que aniran a càrrec de la partida 10.439.22640 Plans sectorials.

TERCER. Abans de realitzar l'aportació esmentada en el punt Segon caldrà que l’associació Singlot presenti el balanç de l'activitat per determinar l'import final que caldrà aportar.

QUART. Facultar l'alcaldessa i el regidor de Promoció Econòmica i Turisme per a la signatura del conveni i de quanta documentació sigui necessària a l'efecte.

CINQUÈ. Donar compte al Ple de la Corporació.”
   5.
PROMOCIÓ DE LA CIUTAT. Donar compte del conveni aprovat per la Junta de Govern Local de 15 de novembre de 2011, entre l'Ajuntament de Vilanova i la Geltrú i la Diputació de Barcelona per a la cessió de carpes per a ús a la Fira de Novembre.
Es dóna compte de l’acord següent, aprovat per la Junta de Govern Local de 15 de novembre de 2011:

“S’acorda:

PRIMER. Aprovar el conveni de col·laboració entre l'Ajuntament de Vilanova i la Geltrú i la Diputació de Barcelona per a la cessió de quaranta-sis carpes 3x3 entre els dies 7 i 16 de novembre per al seu ús a la Fira de Novembre 2011.

SEGON. Facultar l'alcaldessa per a la signatura del conveni i de quanta documentació sigui necessària a l'efecte.

TERCER. Donar compte al Ple de la Corporació.”
   6.
PROMOCIÓ DE LA CIUTAT. Aprovació del Pla de Patrimoni de Vilanova i la Geltrú.
“S’acorda APROVAR el Pla de Patrimoni de Vilanova i la Geltrú que va ser aprovat per la Junta de Patrons de l’Organisme Autònom de Patrimoni Local Víctor Balaguer en data 15 de febrer de 2011.”

VILANOVA I LA GELTRÚ
PATRIMONI CULTURAL
PROPOSTES D’ACTUACIÓ
1. Introducció 
2. L’oferta patrimonial avui a Vilanova i la Geltrú 
2.1. Equipaments de titularitat pública 

2.1.1. Museu – Biblioteca 

2.1.2. Casa Papiol 

2.1.3. Torre Blava 

2.1.4. Can Magrinyà 

2.1.5. La Sala 

2.1.6. Masia d’en Cabanyes 

2.1.7. Jaciment ibèric de Darró 

2.2. Equipaments de titularitat privada 

2.2.1. Museu del Mar 

2.2.2. Curiositats Marineres Roig Toqués 

2.2.3. Museu del Ferrocarril 

2.2.4. Església de l’antic convent carmelità i hospital de Sant Josep 

2.3. El patrimoni arquitectònic, monumental i urbanístic 

2.4. La Cultura popular i la festa 

3. Eixos temàtics 
3.1. El segle XIX 

3.2. El Mar 

3.3. El patrimoni immaterial i festiu 

4. Objectius generals 
5. Accions 
5.1. Millores en els equipaments i les condicions de conservació 

5.2. Millora en la governança del Patrimoni Cultural del municipi 

5.3. Col·leccions, recerca i coneixement 

5.4. Patrimoni Immaterial i la Festa 

5.5. Activitat Pública i comunicació 
El present document és el resultat del procés de treball que s’ha dut a terme en el si de la Junta de Patrons de l’OAPLVB durant l’any 2010. L’objectiu principal ha estat concretar una proposta vàlida de línies de desenvolupament, creixement i millora de l’oferta patrimonial del municipi i apuntar accions concretes. 

El document fa una revisió i validació dels grans eixos temàtics inherents a Vilanova i la Geltrú i al seu patrimoni. Proposa un mapa d’equipaments i de serveis. Proposa igualment línies de desenvolupament per a la millora i el creixement en la gestió del patrimoni local. I finalment s’apunta una estimació dels recursos econòmics necessaris així com la ordenació en el temps, segons la prioritat que determinen la necessitat i la oportunitat de cada intervenció. 
1. INTRODUCCIÓ 
La Junta de Patrons de l’OAPLVB ha desenvolupat un procés de treball amb l’objectiu de concretar un conjunt de propostes d’intervenció en matèria de patrimoni cultural a Vilanova i la Geltrú. 

Aquest procés de treball va ser motivat per l’encàrrec formulat pel l’Alcalde de Vilanova i la Geltrú i President del Patronat, el Sr. Joan Ignasi Elena, en la reunió del patronat d’octubre de 2008. La tasca que pertoca a la Junta de Patrons precisa d’instruments de referència que ajudin a la planificació a mig i llarg termini i a la formulació d’iniciatives, suggeriments i propostes específiques i a l’adopció de mesures per millorar l’organització i funcionament de la institució. El procés de treball desenvolupat per aquest fi ha estat recollit en el document “Pla de Patrimoni, dossier dels grups de treball, octubre 2010” del qual el present document n’és la síntesi resultant. 

Aquest procés de treball s’ha impulsat des de la voluntat d’abordar la situació actual de l’oferta patrimonial de Vilanova i la Geltrú i establir-ne les línies de desenvolupament, creixement i millora necessàries per assolir el nivell d’oferta que correspon a la densitat cultural i patrimonial del municipi. Es per això que s’ha recuperat el debat i la reflexió sobre el nostre patrimoni cultural que es va dinamitzar en el si del propi Organisme Autònom ja fa uns anys. Ha estat un pas previ a la definició i constatació dels eixos temàtics que identifiquen els continguts bàsics i diferenciadors del patrimoni cultural local, els continguts que, en definitiva, ens permeten construir els relats que difondran els diferents equipaments i serveis. Aquest procés ens ha fet possible identificar els objectius de treball pels propers 10 anys. 

La proposta d’actuacions i accions que presenta el present document és el resultat més tangible d’aquest procés de treball. Ha estat voluntat d’aquest Patronat fer un pas endavant i formular propostes concretes, des del convenciment que el patrimoni cultural és una riquesa que distingeix de manera especial el nostre municipi i que el nostre deure és la gestió d’un compromís amb la societat per a facilitar-ne el seu accés i gaudi, dinamitzant la recerca i la generació de coneixement, posant-lo al servei del desenvolupament integral,- econòmic i social- de la comunitat, garantint la seva conservació i el seu creixement i assegurant el seu llegat a les generacions futures. 
2. L’OFERTA PATRIMONIAL AVUI A VILANOVA I LA GELTRÚ 
La reflexió, el debat i les propostes sorgides del si de la Junta de Patrons s’han fet tenint en compte la situació actual de l’oferta i els equipaments dels que a continuació en fem una breu referència. 
Vilanova i la Geltú. Centres Patrimonials 

  1 Biblioteca Museu Víctor Balaguer i Casa Santa Teresa. 

  2 Casa Papiol 

  3 Torre Blava 

  4 Can Magrinyà - Masia Nova 

  5 La Sala 

  6 Masia d’en Cabanyes 

  7 Jaciment Ibéric de Darró 

  8 Museu del Ferrocarril 

  9 Museu del Mar 

10 Museu de Curiositats Marineres Roig Toqués 

11 Església de l’antic convent carmelità i hospital de Sant Josep. 
2.1 Equipaments de titularitat pública 
L’Organisme Autònom de Patrimoni Local Víctor Balaguer és la institució encarregada de la gestió de la majoria dels equipaments museístics (en funcionament o no) de titularitat municipal, com la pròpia Biblioteca.-Museu Víctor Balaguer, la Casa Papiol, la Masia Nova, La Torre Blava (o Torre de Ribes Rojes) i la Casa Santa Teresa.
2.1.1 Biblioteca-Museu Víctor Balaguer
____________________________________________________________________

És la institució cultural més rellevant de Vilanova i la Geltrú. Fou creada ara fa 125 per voluntat expressa de Víctor Balaguer. L’edifici té un valor històric i arquitectònic destacat. Les oficines, part dels magatzems i sales de consulta estan situades a l’edifici de la casa del Marquès de Castrofuerte, remodelat fa pocs anys. 

El Museu és secció del Museu Nacional d’Art de Catalunya des del 1999, (els altres museus secció del MNAC són el Museu Cau Ferrat de Sitges i el Museu Comarcal de la Garrotxa, a Olot). 

Les seves col·leccions inclouen obres pictòriques i escultòriques, peces de ceràmica i vidre, objectes egipcis, precolombins i orientals, dels quals s’exhibeix menys d’un 25%. Part d’aquesta col·lecció constitueix un dipòsit del Museo Nacional del Prado. 

El museu ha consolidat una oferta important i de qualitat d’activitats educatives escolars i de temps lliure, conferències i tallers especialitzats en les temàtiques a fins a les col·leccions. També programa exposicions temporals en base als seus fons propis o en col·laboració amb altres institucions. Val a dir que la realització d’aquestes exposicions està supeditada a la disponibilitat de recursos econòmics per a la seva producció.
La Biblioteca és considerada com una secció de la Biblioteca de Catalunya. La temàtica del fons cobreix el període del segle XIX. El fons inclou llibres de ciències naturals, d’història i d’altres temàtiques. 
2.1.2 Casa Papiol 

____________________________________________________________________

La Casa Papiol Conserva l’estructura, distribució de les estances i mobiliari de l’època pel que esdevé un dels pocs edificis romàntics de l’Estat que ens il·lustren a la perfecció la vida quotidiana d’una família terratinent. L’edifici està catalogat com a edifici d’interès històric. La casa disposa d’un jardí romàntic que ha estat escenari habitual d’activitats a l’estiu. Actualment s’està realitzant obres de remodelació per a la millora estructural de l’edifici.
El desembre de 2002 la Diputació de Barcelona, propietària de l’edifici i que fins aleshores el gestionava, i l’Ajuntament de Vilanova i la Geltrú subscriuen un conveni de cessió d’ús de l’immoble. Aquesta cessió implica el traspàs en dipòsit de la col·lecció d’obra artística del Museu i la transferència de funcions i mitjans a la Regidoria de Cultura de l’Ajuntament de Vilanova i la Geltrú. 

La col·lecció està formada per objectes d’arts decoratives. Més d’un 75: % de la col·lecció està exhibit al públic. La resta està emmagatzemada. 

La visita del museu sempre es realitza amb un guia, degut a la complexitat del itinerari. Al museu no hi ha cap cartel·la ni text, ja que en el moment d’establir la museografia s’ha optat per mantenir el màxim de fidelitat possible a la decoració original. 

2.1.3 Torre Blava 

____________________________________________________________________

La Torre de Ribes Roges va ser construïda el darrer terç del segle XIX i és l’única que queda dempeus de les tres que constava l’últim recinte fortificat de la Marina vilanovina per tal de protegir els possibles atacs per mar o per terra de les tropes carlines o bandolers.
El setembre de l’any 2000, sota la mateixa titularitat de l’Ajuntament de Vilanova i la Geltrú, s’inaugurà amb el nom de la Torre Blava, convertida en el contenidor d’una instal·lació d’inspiració marinera feta per Josep Guinovart que conforma un homenatge de l’autor a la gent de la mar, i a la mateixa mar com element del paisatge humà. 
2.1.4 Can Magrinyà–Masia Nova
____________________________________________________________________

La Masia Magrinyà o Masia Nova conforma, juntament amb una col·lecció de vestits i altres objectes relacionats amb el món de la dansa14, el llegat del ballarí Joan Magrinyà (1926-1977). Aquest llegat, titularitat de l’Ajuntament de Vilanova, fou cedit per la família Magrinyà a la ciutat, estipulant com a condició que mantingués una part expositiva referent a la vida de Magrinyà i el seu paper en el món de la dansa. 

Altres equipaments patrimonials públics no adscrits a l’OAPLVB són: 

2.1.5 La Sala 

____________________________________________________________________

La rehabilitació de l'antic teatre "Salón Marfil" com a sala d'art contemporani ofereix a la ciutat la possibilitat de gaudir de dos espais: la sala d'exposicions d'artistes reconeguts, forans i locals, i l'espai d'art emergent. També s’hi realitzen activitats complementàries i pedagògiques. La gestió d’aquest equipament correspon directament a la Regidoria de Cultura. 

2.1.6 Masia d’En Cabanyes
____________________________________________________________________
La Masia d’En Cabanyes és un edifici de finals del segle XVIII que l’any 2001 obrí les seves portes com a Centre d’Interpretació del Romanticisme. La Masia és propietat de l’Ajuntament de Vilanova i la Geltrú i la gestió de l’equipament està cedida al Consell Comarcal del Garraf que s’encarrega del seu funcionament. 

El Centre d’Interpretació del Romanticisme té un fons pictòric catalogat, format per unes 120 obres, i un fons mobiliari, format per uns 60 mobles de finals del segle XIX i principis del XX. 

2.1.7 Jaciment Ibèric de Darró

____________________________________________________________________
Les ruïnes del conjunt arqueològic de Darró s’estenen per l’àrea del final del passeig de Ribes Roges, als dos costats de la via del tren, inclòs el turó de Sant Gervasi. Són el testimoni de la presència d’un poblat ibèric, entre el segle V i el segle I aC, el qual va exercir la preponderància dins l’àrea oriental de la regió ibèrica de la Cossetània. Aquest poblat va ser substituït per una vil·la romana, instal·lada al territori de la colònia Tarraco, fundada a mitjan segle I aC i abandonada en un moment avançat de l’època visigòtica. A Darró, doncs, es concentren més de mil anys d’història de la primera Vilanova. El conjunt arqueològic és propietat de la Diputació de Barcelona i el gestiona directament. 

2.2. Equipaments de titularitat privada 
2.2.1 Museu del Mar
____________________________________________________________________
El “Museu del Mar” és constituït per una col·lecció de peces marineres donades per pescadors de la vila. La majoria de les peces encara no han estat catalogades: d’unes 4.500 peces només al voltant d’unes 1.000 disposen de fitxa de catalogació. Està ubicat a l’edifici del Far de Vilanova, encara en funcionament, després d’estar ubicat durant molts anys als magatzems de l’Associació de Veïns de Mar, propietari de la col·lecció. Malgrat els esforços de l’Associació, les condicions de conservació preventiva dels espais d’exposició no són les idònies i la col·lecció corre un risc seriós de sofrir danys. 

2.2.2 El Museu de Curiositats Marineres Roig Toqués
____________________________________________________________________
El Museu de Curiositats Marineres Roig-Toqués es va fundar l’any 1949, a partir de la col·lecció de peces relacionades amb el mar i la navegació –peces de vaixells, àncores, eines, maquetes de vaixells, etc.– que, al llarg de molt anys, Francesc Roig Toqués va anar conformant mitjançant adquisicions i donacions, fins arribar a un conjunt actual de 3.000 peces. La col·lecció és propietat de la família i en l’actualitat està tancada al públic. Les condicions de conservació preventiva de l’espai en que es troba no són les idònies i la col·lecció corre un risc seriós de sofrir danys.
2.2.3 El Museu del Ferrocarril
____________________________________________________________________
El Museu del Ferrocarril està emplaçat en unes instal·lacions ferroviàries originals del segle XIX –antic dipòsit de locomotores de vapor de Vilanova i la Geltrú–, contiguament als tallers de reparació de RENFE. La superfície total del museu és de 6.000 m. Els terrenys del museu i els vehicles de la col·lecció són propietat de RENFE. La gestió del museu recau en la Fundación de los Ferrocarriles Españoles, on hi ha presents RENFE, TMB, Ferrocarrils de la Generalitat i vies verdes, entre d’altres. El museu forma part de la xarxa de museus del museu Nacional de la Ciència i la Tècnica de Catalunya. Després del Museo del Ferrocarril de Delícias (Madrid), és el museu més important de tot l’Estat en matèria ferroviària. El fons principal del museu consisteix en una col·lecció de locomotores de vapor que ha estat considerada una de les més importants d’Europa.
El museu vol ser el centre de referència cultural del ferrocarril a Catalunya, i fa especial èmfasi en la significació del tren en el procés d’industrialització i les seves conseqüències socioeconòmiques en el món contemporani. 

El passat 20 d’octubre s’ha signat un conveni centre l’Ajuntament de Vilanova i la Geltrú, el Museu Nacional de la Ciència i de la Tècnica de Catalunya, la Fundación de los Ferrocarriles Españoles i Ferrocarrils de la Generalitat de Catalunya. Aquest conveni estableix, entre d’altres actuacions, la definició conjunta d’un programa anual d’activitats, la recerca de patrocinis i la col·laboració en aspectes relacionats amb la comunicació, documentació, educació i conservació per tal d’aconseguir la màxima potenciació del Museu. En aquest marc de col·laboració, el Museu del Ferrocarril pot ser considerat l’equipament que millor pot representar el període de industrialització de Vilanova i la Geltrú. 

2.2.4 Església de l’antic convent carmelità i hospital de Sant Josep
____________________________________________________________________

És un edifici religiós del s. XVIII, construïda entre 1735 i 1784, d'estil barroc. Adossada a l’actual hospital de Sant Antoni, l’edificació té la típica façana coronada per un timpà triangular, amb el campanar en un lateral, edifici propietat del bisbat. 

L’església està situada a la Vilanova Vella, on s’està duent a terme una rehabilitació integral a través del Projecte d'Interveció Integral del Nucli Antic (PINA) dins la Llei de Millora de Barris de la Generalitat de Catalunya i contemplat al recent Pla de Millora Urbana del Nucli Antic aprovat per l’Ajuntament de Vilanova i la Geltrú. 

2.3 El patrimoni arquitectònic, monumental i el urbanisme 
El patrimoni arquitectònic constitueix una de les majors riqueses patrimonials de la ciutat. Tot i la majoritària presència d’edificis dels segle XIX, al municipi hi ha també importants exemples d’arquitectura medieval i moderna, així com restes arqueològiques ibèriques i romanes. 

El patrimoni de PROPIETAT PRIVADA és molt important. La zona del centre de la ciutat ha mantingut, en les seves façanes, referències constants a l’època romàntica. La zona de la Geltrú, davant del castell, també agrupa una sèrie de cases de gran riquesa arquitectònica, pertanyents a antigues famílies benestants de la ciutat. 

2.4 La Cultura popular i la festa 
El món de la cultura popular i tradicional és un dels principals elements configuradors de la identitat de Vilanova i la Geltrú. El municipi va ser un dels primers municipis catalans, durant el segle passat, a recuperar festes i tradicions populars i a potenciar-les com a element aglutinador d’una comunitat. Vilanova i la Geltrú és identificada, en l’imaginari col·lectiu català, com un exponent de la cultura tradicional. Aquesta realitat és present a través del ric calendari de festes i tradicions, així com a través del nombre d’associacions i grups festius que organitzen esdeveniments. Cal remarcar que la col·lecció, tant pública com privada, d’objectes vinculats a la cultura tradicional és molt important. 

3. ELS EIXOS TEMÀTICS
3.1 El segle XIX

____________________________________________________________________
Vilanova i la Geltrú té una llarga història i un nombrós patrimoni cultural que la caracteritza i la fa singular. La gran efervescència cultural i econòmica del segle XIX, molt lligada a Víctor Balaguer i als indians, va deixar al municipi un llegat molt valuós i singular, únic a Catalunya. També fou l’època de l’arribada del ferrocarril, de la industrialització.
Aquesta empremta es palesa a molts dels equipaments museístics, arquitectònics i documentals del municipi. Això dibuixa un complex panorama cultural relatiu als equipaments museístics i Patrimonials. Un dels aspectes que contribueixen a fer únic i especialment ric el patrimoni de Vilanova i la Geltrú és l’important patrimoni documental existent. Aquest patrimoni, més enllà de la col·lecció de l’Arxiu Comarcal, és el configurat per les col·leccions de la Biblioteca Víctor–Balaguer i la Biblioteca Can Papiol. 

L’existència conjunta de dues col·leccions d’aquest abast ha de saber crear un marc de referència i de coneixement capaç de potenciar i desenvolupar el discurs del patrimoni cultural de cara al visitant. 

El conjunt excepcional que això suposa ha de constituir un dels pilars principals a l’hora d’estructurar el patrimoni i de situar-lo en una posició representativa en el panorama del patrimoni cultural català. 

Des de mitjan segle XIX Vilanova i la Geltrú tenia associacions d’obrers per defensar els seus drets. Amb la implantació de la fàbrica Pirelli, a principis del segle XX, el municipi va esdevenir un important centre obrer català, fet que va afavorir la consolidació d’aquest moviment. El moviment associatiu de la ciutat, lligat també amb la importància de la festa i la cultura popular i tradicional, és un símbol identitari molt potent. 

La intensa i definitòria activitat cultural, econòmica i industrials que es desenvolupa a la Vila durant el segle XIX és la causa principal del rellevant i ric llegat patrimonial que avui en dia disposem. L’efervescència econòmica i el progrés industrial s’uneixen a la inquietud intel·lectual i culturitzadora dels personatges que centren en el nostre municipi les seves actuacions de progrés i desenvolupament integral. En són mostra la pròpia Biblioteca - Museu, la Casa Papiol, la Masia d’en Cabanyes, el museu del ferrocarril i la seva arquitectura i urbanisme.
3.2 El mar

____________________________________________________________________
El mar és un dels elements simbòlics de la identitat vilanovina. El mar no només ha estructurat l’organització de la ciutat –les zones s’orienten en funció de la seva proximitat al mar–, sinó que també ha estat símbol del comerç ultramarí del segle XIX, del caràcter de la societat vilanovina –on els pescadors i la vida relacionada amb el mar han tingut sempre una presència molt important–. La importància del mar es reflecteix també a través de l’arquitectura marina –la torre d’Enveja, el Far, el Molí del Mar, el Posi Vell, el Pòsit, Nou, el terrat mariner –. La zona marinera de Vilanova i la Geltrú està estretament vinculada amb la construcció de la via del ferrocarril que dividí el barri marítim de la resta de la ciutat. 

El patrimoni cultural conservat també ens parla amb intensitat de la Vilanova vinculada amb el MAR. La seva condició d’important ciutat costanera i portuària i la riquesa del seu passat mariner i pesquer, han motivat iniciatives des del teixit social. La realitat patrimonial actual, si bé modesta pel que fa a la documentació i els equipaments, denota la força identitària i la capacitat de connexió amb la població d’aquesta faceta de la realitat i la identitat Vilanovina. 
3.3 El patrimoni immaterial i festiu

____________________________________________________________________ 
Vilanova i la Geltrú és hereva, també d’una rica i reconeguda tradició festiva que ha aportat importants manifestacions de patrimoni immaterial, destacant el Carnaval, els tres tombs i les festes majors de tradició antiga.
D’altra banda, perdura un important conjunt d’elements i manifestacions del patrimoni immaterial que s’han de preservar i difondre. 

4. OBJECTIUS GENERALS 
Les accions que es desenvolupin en els propers deu anys responen als 5 grans objectius següents: 

4.1 Completar el mapa d’equipaments de patrimoni culturals

____________________________________________________________________
La xarxa de museus i centres patrimonials actuals de Vilanova i la Geltrú es situa en uns nivells destacats d’oferta i de serveis. Ha estat fruit del treball i els recursos esmerçats en els darrers anys. La necessària priorització dels recursos han posposat la materialització de projectes o ha mantingut d’altres en condicions mínimes. D’altra banda, propostes sorgides des del sector privat han arrelat en el panorama cultural de la ciutat, l’enriqueixen i el completen. La seva situació precària pel que fa al funcionament i recursos fa necessària la intervenció per tal de consolidar i cohesionarà l’oferta i la projecció del patrimoni Cultural de la vila. 

L’oferta de patrimoni cultural de Vilanova i la Geltrú s’ha de vertebrar, per tant, en una estructura d’equipaments degudament dotats per al seu funcionament i les tasques que per raó de les seves especificitats els hi correspongui. La Xarxa resultant és la següent: 

- Nucli “Biblioteca Museu Víctor Balaguer” (àrea formada per l’edifici històric de la Biblioteca-Museu, el jardí, la Casa de Santa Teresa i l’edifici de Castrofuerte al Carrer Monturiol.) 
Aquesta àrea s’ha de consolidar com el nucli principal del patrimoni vilanoví, el que sintetitzi l’essència cultural i intel·lectual que emana de la seva creació i de les col·leccions que conserva. Ha d’actuar com a difusor del coneixement especialitzat i com a catalitzador i generador de cultura. La Casa Santa Teresa esdevindrà l’espai per a la rebuda del públic, per a la informació del patrimoni cultural i la projecció i difusió de la figura de Víctor Balaguer i de les essències i valors intel·lectuals que acompanyen la seva tasca i llegat. Esdevindrà la veritable porta d’accés al museu afavorint l’ús del jardí. La remodelació de l’edifici, juntament amb la construcció de la nau que completa la planta de l’edifici històric de la Biblioteca-Museu completaran el programa de serveis necessaris per a les funcions de l’equipament (atenció als grups escolars i sala d’activitats, ampliació de la sala d’exposicions temporals... 

- Museu del Ferrocarril
En el marc de l’acció conjunta institucional, el Museu del Ferrocarril més enllà de la reafirmació de la seva missió, esdevindrà l’espai de referència per la difusió i coneixement del patrimoni industrial de Vilanova i la Geltrú. El projecte de remodelació previst pel 2011 i 2012 i el nou acord de col·laboració institucional, donaran a l’equipament una major força renovada per a la difusió pública de les seves excepcionals col·leccions i dels projectes que en ell es desenvolupin.
Aquest marc de col·laboració ha d’aprofitar també les possibilitats que ofereix el veïnatge del museu amb el nucli de la Biblioteca-Museu Víctor Balaguer que donarà com a resultat la consolidació d’un important pol d’oferta cultural i patrimonial d’una riquesa i possibilitats excepcionals. 

- Museu del Mar renovat / Roig Toqués, curiositats marineres
La vinculació de Vilanova i la Geltrú amb el mar és una realitat evident i indissociable de la seva identitat i història. Cal difondre-la i preservar-la. 

El mapa de l’oferta patrimonial del municipi ha d’incloure aquesta realitat en equilibri i harmonia amb la resta d’equipaments i de facetes que conformen la identitat de Vilanova i la Geltrú. 

Les dues iniciatives (Museu del Mar i Museu de Curiositats Marineres) són testimoni de l’arrelament del municipi al mar. Han estat fruit de la dedicació voluntària i son la manifestació de la necessitat de la població de perpetuar i conservar la seva memòria i identitat. 

En front d’això, pel que fa al museu del Mar, cal endegar actuacions per assegurar la seva continuïtat i garantir-ne la conservació i la difusió de les seves col·leccions en l’emplaçament de l’edifici del Far, actual seu del museu.

D’altra banda, cal garantir la conservació del llegat material de Francesc Toqués i perpetuar-ne els valors inherents a la tasca que va dur a terme i adjudicant-li un nou emplaçament amb les condicions d’accés públic necessàries. 

- Masia Nova 
El conveni signat entre la família Magrinyà i l’Ajuntament de Vilanova i la Geltrú estableix que a la Masia Nova es desenvoluparà un centre sobre la memòria de Joan Magrinyà i sobre la dansa afavorint-ne la pràctica, la pedagogia i la residència d’estudiants o de persones en estades de temps parcial.
La Masia Nova està situada en una de les portes de d’entrada a Vilanova i la Geltrú, una de les àrees d’arribada i accés al municipi. Aquesta àrea s’ha d’entendre com a zona de futura “centralitat” de la zona urbana que configurarà el municipi de Vilanova i La Geltrú i els municipis veïns. (Sant Pere de Ribes i Sitges). Cal aprofitar i tenir en compte aquestes dues condicions. 

- Casa Papiol i la Hª 
El discurs museístic de la Casa Papiol el posa en relació amb aspectes de la història del municipi. Les sales situades als pisos superiors de la casa acolliran de manera estable un programa d’exposicions i activitats per a difondre la història de Vilanova i la Geltrú i aprofundir en el seu coneixement, suplint la mancança que el municipi te en aquesta faceta. Hi ha també la necessitat de concentrar les activitats de divulgació, seminaris, conferències, presentacions de treballs, etc sobre la història de la ciutat. Aquesta iniciativa contribuirà a enfortir la imatge del propi equipament, i facilitarà la fidelització del públic. 

El mapa d’equipaments aquí proposat ha d’incloure també els espais ja existents; La Sala, Torre Blava i la Masia d’en Cabanyes, que participen en el conjunt de l’oferta amb les especificitats pròpies. 

La Coordinació dels programes de cada equipament i l’harmonia de l’oferta cultural el seu conjunt seran requeriments ineludibles en el funcionament dels projectes. 

De la mateixa manera, es imprescindible aborda tots els projectes amb criteris de sostenibilitat i màxima viabilitat econòmica que caldrà tenir en compte a l’hora de dimensionar els nous centres renovats, d’establir els sistemes de gestió i d’establir els cords de col·laboració amb altres institucions. 

De manera gràfica, l’esquema adjunt permet visualitzar la relació dels equipaments amb els eixos de continguts i la seva funció en el sistema d’equipaments patrimonials de Vilanova i la Geltrú. 

4.2 Consolidació de les polítiques de recerca, difusió i coneixement 
____________________________________________________________________

La recerca sobre el patrimoni conservat aporta els continguts que nodreixen els discursos. Són la base del coneixement que la institució ha de difondre al conjunt de la societat. L’excel·lència en la recerca ha de ser la condició fonamental en la que es basarà la tasca duta a terme des de tots els serveis i projectes generats des de la nostra institució. Els fons documentals i la naturalesa de les col·leccions de patrimoni moble, especialment les anomenades “fundacionals” de la Biblioteca- Museu, constitueixen el principal camp de recerca i coneixement. 
4.3 Diversificació de públics a través de la comunicació i l’oferta
____________________________________________________________________

Una de les funcions que pertoca als equipaments patrimonials és garantir l’accés i el gaudi per al major nombre de persones. Aquesta exigència es tradueix en la connexió amb tots els sectors de la societat, sintonitzant amb les seves necessitats culturals i adaptant en la mesura del possible el nostre servei. La diversitat d’oferta de serveis i activitats ha de repercutir en el increment i la diversitat de població que accedeixi als centres. El treball continuat en comunicació i la consolidació dels serveis públics assolits són bàsics i necessaris. 

4.4 Optimització dels mecanismes de gestió
____________________________________________________________________
La creixent especialització dels serveis oferts des dels equipaments patrimonials, la necessitat d’optimitzar al màxim els recursos disponibles i el context socioeconòmic actual fan necessària l’adaptació de la gestió. La revisió de les estructures de funcionament, de les funcions i de la pròpia organització seran el punt de partida per obrir noves vies de desenvolupament de l’Organisme. 

4.5 Consolidació d’aliances
____________________________________________________________________
· En aquest context resulta més evident la necessitat d’establir i refermar aliances amb la societat. Cal entendre la tasca cultural i de creació de coneixement de l’OAPLVB des de l’acció connectada amb el teixit social del territori, afavorint la participació del voluntariat, en contacte actiu amb el patrimoni privat, amb altres iniciatives de coneixement i difusió culturals, amb e món docent ... 

· Per les seves característiques i història, la Biblioteca i el Museu són reconegudes com a institucions rellevants del panorama cultural català. Els seus vincles com a secció del Museu d’Art Nacional de Catalunya i de la Biblioteca Nacional de Catalunya han de servir per a la major projecció de la recerca i el coneixement, i com a una plataforma sòlida per a la construcció de projectes d’abast nacional. 

· Cal dur a terme accions que apropin les empreses arrelades a Vilanova i la Geltrú, i per extensió la comarca, a la tasca de l’OAPLVB i facilitar que, mitjançant aquesta relació vehiculin la seva implicació amb la preservació i difusió del patrimoni cultural. 

· Cal créixer en l’oferta adreçada al públic d’un territori més ampli. Desenvolupar iniciatives conjuntes amb altres institucions homònimes de territoris més amplis que el municipal o comarcal. La millora dels sistemes de comunicació i la major mobilitat de la població obren noves àrees de creixement i desenvolupament territorial. L’oferta cultural dels equipaments patrimonials ha de participar d’aquest desenvolupament i esdevenir un element actiu. 

4.6 Fer del Patrimoni un dels centres de promoció de la ciutat
____________________________________________________________________

L’excel·lència i diversitat del Patrimoni a Vilanova i la Geltrú permet utilitzar-lo com a eina de referència en el camp de la promoció econòmica i turística i a la vegada fer-lo actuar com un motor que identifica la ciutat amb la cultura, la història, l’oci, els serveis, el benestar i la qualitat de vida. 

Els successius cercles d’influència en el territori i els eixos Vilanova i la Geltrú/Vilafranca del Penedès/Igualada/Manresa i Barcelona/Vilanova i la Geltrú/Tarragona són potencialitats per explotar posant el conjunt del Patrimoni com a referent d’una ciutat amb arrels i història i a l’hora moderna i oberta al món amb voluntat de jugar tenir un paper preeminent en el present i el futur. 
5. ACTUACIONS
5.1 Millores en els equipaments i les condicions de conservació 2011-2023
____________________________________________________________________
A continuació es fa relació de les principals actuacions de millora que hom preveu pels equipaments i instal·lacions. Els cost total de les diverses inversions s’estima en 6.000.000 d’euros. Es tracta de la suma final d’estimacions, en la majoria dels casos procedents de documentació dels arxius de l’OAPLVB o d’orientacions fetes per personal especialitzat. Aquestes estimacions estaran subjectes a revisió i actualització que correspongui en el moment que es disposi de l’assignació pressupostària.
Accions a curt termini: 
· Museu del Mar  (conservació preventiva, projectes) 

· Curiositats marineres Roig Toqués (conservació preventiva)
Museu del Mar:
· Obra civil 

· Museografia 

· Col·lecció Roig Toqués, adaptació a nova ubicació 

Casa Santa Teresa:
· Obra civil 

· Museografia i audiovisuals 

· Jardineria i adequació exteriors 

· Mobiliari específic (pedagògic, magatzem, cafeteria...) 

Masia Nova:
· Obra Civil 

· Museografia, mobiliari i dotació tècnica específica 

Biblioteca Museu, ampliació i millores
Altres actuacions a tenir en compte: 
· Església del antic convent carmelità i hospital de Sant Josep (actuacions estructurals bàsiques)
5.2 Millora en la governança del patrimoni cultural del municipi
____________________________________________________________________

Assumint que la gestió del patrimoni cultural públic necessita cada vegada major interdependència i interacció entre actors diversos, es proposen aquest conjunt d’accions que tenen per objectiu la integració en xarxa vinculant els sectors públic, privat i civil. Assumint, en definitiva una acció basada en l’acomodació d’interessos comuns. 

5.2.1 Creació del Cercle de suport com a estructura visible de la participació del sector privat a la tasca de l’OAPLVB. 
- Aprovar un model organitzatiu del Cercle / estructura de suport. 

- Concretar un catàleg de contraprestacions. 

- Concreció dels estatuts de constitució del ens. 

- Establiment d’aliances amb empreses i entitats participants. 

- Constitució del ens i presentació del pla estratègic. 

5.2.2 Incorporar la generació i recerca de recursos com a tasca específica a l’estructura de l’OAPLVB. 
5.2.3 Consolidar línies de col·laboració i projectes conjunts amb el Museu del Ferrocarril de Vilanova i la Geltrú . 
- 
Vincular les propostes sobre patrimoni industrial de Vilanova i la Geltrú amb el Museu del Ferrocarril, accentuant la seva projecció com a equipament referent en aquesta matèria. 

- 
Definició dels criteris per a una política de col·leccions en matèria de patrimoni industrial moble. 

5.2.4 Treballar en la promoció del voluntariat com a via de participació de la ciutadania en la difusió i les activitats ofertades als equipaments patrimonials.
- 
Foment de la participació amb la constitució d’una associació d’amics de la Casa Papiol i enfortiment de la relació amb el territori proper. 

- 
Participació en el Museu del Mar. 

5.2.5 Promoure la coordinació entre les diferents regidories que incideixen en la protecció i difusió del patrimoni historico-arquitectònic i urbanístic de la ciutat, així com d’altres institucions per tal de millorar la seva protecció, coneixement i difusió. 
5.2.6 Aprofundir en les potencialitats que ofereixen els marcs de relació vigents amb el Museu Nacional d’Art de Catalunya i la Biblioteca Nacional de Catalunya. 
5.2.7 Establiment de marcs de relació amb associacions i entitats del municipi pel funcionament d’equipaments culturals. 
5.3 Col·leccions, recerca i coneixement

____________________________________________________________________ 
5.3.1. Incidir en la tasca conjunta de recerca i coneixement a partir dels fons de la Biblioteca i el Museu. Programació a llarg termini d’activitats de recerca i divulgació conjunta. 
5.3.2 Catalogació dels fons pendents. Elaboració d’un estudi de la dimensió de la tasca pendent i de les previsions de creixement de fons. 
5.3.3 Impulsar les publicacions dels catàlegs relatius a les col·leccions del museu. Difondre els continguts i els estudis realitzats en relació als objectes custodiats. 
5.3.4 Impulsar les línies d’exposicions temporals que permetin la difusió pública de les diferents col·leccions, la captació i fidelització de públic local i forà, i la projecció pública de la institució. 
5.3.5 Establir les bases per la millora i creixement dels espais de la Biblioteca-Museu. 
· Per la millora de la recepció i atenció al visitant. 

· Espais d’activitats. 

· Espai de magatzem i reserva. 

5.3.5 Estructurar la relació del Museu amb els col·leccionistes locals per garantir la relació i el préstec i per enfortir altres lligams que afavoreixin la difusió i millor coneixement del patrimoni cultural privat. 
5.3.6 Acordar els criteris d’adquisició per l’increment de les col·leccions. 
5.3.7 Completar el discurs museogràfics de la Casa Papiol renovada amb referències a: 
· El propi personatge, el seu perfil i significació per a Vilanova i la Geltrú. 

· La importància de la producció vinícola a la Vilanova del XIX. 

5.3.8 Desenvolupament del projecte d’exposicions temporals sobre temes relatius a la Història de Vilanova i la Geltrú. 
5.3.9 Incrementar la col·laboració amb Universitats i centres de recerca per la millora del coneixement de les col·leccions, de la tasca dels centres i per a la seva difusió.
5.4 Patrimoni immaterial, la festa
____________________________________________________________________
5.4.1 Impulsar la realització d’un inventari dels fets i manifestacions del patrimoni immaterial de Vilanova i la Geltrú. Identificant: 
· Tipus de patrimoni immaterial. 

· Característiques destacables. 

· Persones referents a Vilanova i la Geltrú. 

· Entitats possibles aliades.
· Propostes concretes. 

5.4.2 Promoure la difusió dels estudis que, en matèria de patrimoni immaterial, sorgeixin dels centres docents del municipi, amb acords de col·laboració amb els centres i la programació d’activitats adreçades a la seva difusió. 
5.4.3 Vetllar per la presència dels estudis i publicacions a les biblioteques del municipi. 
5.4.4 Recomanar i promoure activitats i polítiques transversals en matèria de cultura popular i patrimoni immaterial per tal que sigui assumida per tots els equipaments culturals del Municipi. 
5.4.5 Promoure que l’Arxiu Històric garanteixi la col·lecció i recollida sistemàtica dels materials gràfics que siguin editats en ocasió de les festes. 
5.5 Activitat pública i comunicació

____________________________________________________________________

5.5.1 Definir una estratègia de comunicació per l’apropament de la institució a la població, fomentant una imatge unitària i entenedora cara al ciutadà. 
5.5.2 Ser presents en les iniciatives per a la promoció exterior del municipi. 
5.5.3 Promoure la difusió i el coneixement dels elements de patrimoni industrial que es conserven a Vilanova i la Geltrú. 
5.5.4 Promoure el coneixement i la projecció pública dels personatges associats al patrimoni cultural vilanoví. (Víctor Balaguer, Joan Magrinyà, Joan Oliva...) 
5.5.5 Fer de la Casa Santa Teresa el centre difusor de la Figura de Víctor Balaguer i el patrimoni cultural de Vilanova i la Geltrú. 
____________________________________________________________________

   7.
PROMOCIÓ DE LA CIUTAT. Suport a la candidatura de l’Institut d’Estudis Penedesencs a la Creu de Sant Jordi 2012.
“S’acorda DONAR SUPORT a la candidatura a la Creu de Sant Jordi 2012 de la Generalitat de Catalunya de l’Institut d’Estudis Penedesencs.”
   8.
PROMOCIÓ DE LA CIUTAT. Nomenament dels membres de la Comissió de Lectura Pública de Vilanova i la Geltrú.
“PRIMER. S’acorda nomenar les següents persones com a membres de la Comissió de Lectura Pública de Vilanova i la Geltrú que preveu l’article 38 de la Llei 3/1993, de 18 de març, del Sistema Bibliotecari de Catalunya:

- 
Marijó Riba Huguet, Regidora de Cultura, que presidirà la Comissió.

- 
Teresa Forcadell Adell, Directora de la Biblioteca Joan Oliva.

- 
Anna Cabutí Calatayud, Directora de la Biblioteca Armand Cardona.

- 
Núria del Campo Balada, Cap de Zona Alt Penedès-Garraf del Servei de Biblioteques de la Diputació de Barcelona.

- 
Juanjo Milà Franco, usuari biblioteques.

- 
Mercè Porta Casals, usuària biblioteques.

- 
Jofre Torelló Banús, usuari biblioteques.

- 
Antoni Arrufat González, IES Manuel de Cabanyes

- 
Elisabet Huguet Soler, IES Baix a Mar

- 
Carles Prats Pérez, CEIP Canigó

- 
Rosana Lluch Millan, Llibreria Llorens Llibres.

- 
Veri Pena Montfort, Llibreria La Mulassa.

SEGON. Notificar tots els interessats el present acord.”

   9.
PROMOCIÓ DE LA CIUTAT. Modificació dels Estatuts del Consorci Transversal, Xarxa d’Activitats Culturals.

S’acorda:

“Primer. Aprovar inicialment les modificacions dels estatus del CONSORCI TRANSVERSAL, XARXA D’ACTIVITATS CULTURALS, els quals s’adjunten i figuren com a ANNEX a aquest acord.

Segon. Publicar durant el termini de 30 dies aquestes modificacions al BOP i al DOGC i en el tauler d’anuncis de la Corporació. No obstant, es delega en el CONSORCI TRANSVERSAL, XARXA D’ACTIVITATS CULTURALS els tràmits conjunts d’informació pública.

Tercer. Considerar aprovades definitivament aquestes modificacions si en el període d’exposició pública no es produeix cap al·legació.
Quart. Facultar l’l·lma. Sra. Alcaldessa per a la signatura de quanta documentació sigui necessària a l’efecte.

CinquÈ. Notificar el present acord al CONSORCI esmentat.”



 10.
SERVEIS A LA CIUTAT I PARTICIPACIÓ. Resolució del contracte de subministrament d’aigua amb l’empresa ginezafra, sl,  propietària dels Pous Collado I i II.

S’acorda:
“PRIMER. D’acord amb la clàusula vuitena del contracte signat el dia 6 d’abril de 1993 entre l’empresa GINEZAFRA, SL, amb NIF B-59346114 i l’Ajuntament de Vilanova i la Geltrú per al subministrament d’aigua procedent dels pous Collado I i II, es denuncia la vigència de l’esmentat contracte que finalitzarà el proper dia 1 de gener del 2013. Tot això sense perjudici que durant el termini que resta de contracte l’ajuntament pugui valorar la conveniència de continuar subministrant-se dels esmentats pous i, per tant, de signar els documents contractuals que siguin necessaris en virtut dels eventuals acords que pugui arribar amb l’esmentada empresa.

SEGON. Facultar l’alcaldessa per signar els documents que siguin necessaris per formalitzar i executar aquest acord.

TERCER. Notificar aquest acord a l’empresa GINEZAFRA, SL”.

 11.
SERVEIS A LA CIUTAT I PARTICIPACIÓ. Aprovació de la constitució de la Comissió Municipal de Treball per a la Nomenclatura dels vials públics de la ciutat.

S’acorda:
“Aprovar la designació dels membres de la COMISSIÓ MUNICIPAL DE TREBALL PER A LA NOMENCLATURA DELS VIALS PÚBLICS DE LA CIUTAT:
· President: JOAN GIRIBET DE SEBASTIÁN, regidor d’Urbanisme, Obres i Habitatge

· Tècnic municipal com a Director tècnic: CAMIL QUERALTÓ VENTURA

· Els regidors de la Comissió Informativa de Serveis a la Ciutat i Participació:

GLÒRIA GARCÍA PRIETO

JOAN GIRIBET DE SEBASTIÁN

JAUME MUNNÉ MUNNÉ

JUAN LUÍS RUIZ LÓPEZ

GERARD LLOBET SÁNCHEZ

JOAN MARTORELL MASÓ

FRANCISCO ÁLVAREZ MARÍN

MARC FONT RIMBAU

IOLANDA SÁNCHEZ ALCARAZ

· Un tècnic de Comunicació: CARLES GARCIA GUINDA

· Una tècnica de Participació: GRISELDA CASTELLÓ DALMAU.

· Una tècnica de la Regidoria de Cultura: CARME SILVESTRE REY

· Un tècnic de Seguretat Ciutadana: ANTONIO RAYA FERNÁNDEZ

· Un tècnic de Serveis Viaris: ANTONIO RUIZ CARRILLO

· Una tècnica de la Regidoria d’Hisenda, Recursos Humans i Organització Interna: ANA JODAR BLAZQUEZ

· Un delineant: JOSÉ CAMPILLO SÁNCHEZ

· Una tècnica del Servei de Català del Garraf i de Vilanova i la Geltrú: NATI MONTANÉ SOCIAS

· Un representant de l’Institut d’Estudis Penedesencs:  VICENÇ CARBONELL VIRELLA

· Un representant de l’AE TALAIA:  SALVADOR BUTÍ PAPIOL

· Un representant del Consell Municipal d’AAVV: OCTAVIO LLORENTE DUQUE

Els tres representants dels ciutadans es nomenaran, democràticament, d’entre les diferents sol·licituds que es rebin. Així mateix, es nomena SECRETÀRIA de l’esmentada Comissió a: MARIA DELS ÀNGELS VIÑALS DELGADO.”
 12.
SERVEIS A LA CIUTAT I PARTICIPACIÓ. Ratificar l’acord de la JGL del 29 de novembre de 2011, d’aprovació del plec de clàusules i obertura del procediment de licitació per a l’adjudicació de les obres de reforma parcial de la Casa Santa Teresa.

S’acorda:
“PRIMER. Ratificar l’acord de la Junta de Govern Local de data 29 de novembre de 2011, d’aprovació de l’expedient de contractació i el plec de clàusules economicoadministratives particulars i tècniques particulars, per a la contractació de les obres del projecte de reforma parcial de la Casa Santa Teresa a l’avinguda Víctor Balaguer, s/n, redactat per TALLER TRES ARQUITECTURA, SLP, de Vilanova i la Geltrú, que es tramitarà segons el procediment negociat sense publicitat, amb un pressupost de 84.403,83 € sense IVA, més 15.192,69 € del 18 per cent de l’IVA, que fa un cost total per contracte de noranta-nou mil cinc-cents noranta-sis euros amb cinquanta-dos cèntims (99.596,52 €), amb l’IVA inclòs
SEGON. Adoptar el compromís d’habilitar en el Pressupost de 2012 la consignació suficient per import de 100.000 euros per a subvenir a les despeses de la contractació a què fa referència l’apartat anterior, finançades  amb càrrec a la subvenció del Ministerio de Cultura, segons resolució de data 19 de juliol de 2011 de la Dirección General de Bellas Artes.  

TERCER. Facultar I’Il·lma.  Sra. Alcaldessa perquè en nom de la Corporació signi els documents que siguin necessaris per a la formalització del  present acord.”
  13.
Moció d’ICV per tal d’impulsar una política de tarifació social en els serveis i equipaments públics municipals.

S’acorda:
“PRIMER. Impulsar una millora substancial del sistema de contribució fiscal ajustat a les rendes personals i familiars, prioritzant les funcions d’equitat, d’accés i d’igualtat d’oportunitats, al cost d’aquests serveis.

SEGON. Impulsar un sistema de tarifació social sobre els preus públics municipals dels serveis, equipaments i activitats que presta aquest ajuntament, tenint en compte les resolucions tècniques efectuades pel conjunt d’experts de Tresoreria i d’Intervenció, i que s’ajusti per a cada persona a la seva renda individual o familiar, constituint un criteri polític central des de la perspectiva de la redistribució de la riquesa, tenint en compte criteris de renda i de situació personal i familiar en barems o franges molt superiors i millorades a les actualment utilitzades per aquest Ajuntament.

TERCER. Crear una mesa de treball mixta, amb representants dels diferents grups municipals i tècnics municipals, per tal de desenvolupar una proposta de tarifació social sobre els preus públics dels serveis, equipaments i activitats municipals, per implementar-se a partir de l’any 2013.”

  14.
Moció d’ICV per a l’activació dels treballs de planejament de l’Eixample Nord.
No s’aprova aquesta moció.
  15.
Moció d’ICV per constituir una Comissió Tècnica que promogui el consum de productes de proximitat als menjadors escolars.

Aquest Ple acorda:
“Continuar treballant activament en aquelles accions que permetin acords amb les AMPA i el Consell Comarcal del Garraf, que gestionen els menjadors escolars, així com amb els representants de la pagesia local i de la Confraria de pescadors, per tal de promoure un major consum dels nostres productes agraris i de pesca, subvencionant si escau la seva implementació.”

  16.
Moció del PP per a l’encàrrec d’un Pla de Mobilitat.

S’acorda:
“Instar l’equip de Govern Municipal a adoptar les mesures necessàries per tal d’encomanar, a la major brevetat possible, l’elaboració del Pla de Mobilitat Urbana de Vilanova i la Geltrú, d’acord amb la Llei del Parlament 9/2003.”

  17.
Moció del PP de suport als emprenedors.

S’acorda:
“PRIMER. Instar l’equip de Govern Municipal a estudiar les mesures de suport, a més de les ja incloses en les ordenances fiscals, que es podrien atorgar a aquells aturats de la ciutat que disposessin d’un projecte d’autoocupació. 

SEGON. Posar a disposició d’aquests projectes, mitjançant un concurs públic, un nombre determinat, i per un temps també determinat, de les naus de les que PIVSAM disposa al polígon Santa Magdalena, d’acord amb els termes que estableixi el Consell d’Administració de l’empresa PIVSAM.”
  18.
Moció del PP sobre el manteniment del mobiliari urbà.

S’acorda:
“Instar l’equip de Govern Municipal a adoptar les mesures necessàries per millorar el manteniment del mobiliari urbà.”

  19.
Moció del PSC per declarar Vilanova i la Geltrú activa en la prevenció dels desnonaments i la defensa del dret a l’habitatge.
S’acorda:
“PRIMER. Declarar Vilanova i la Geltrú com a ciutat activa i compromesa en la prevenció de desnonaments per dificultats econòmiques, i en defensa del dret a l’habitatge.

SEGON. Demanar al Govern de l’Estat que, tal i com vénen proposant la Plataforma d'Afectats per la Hipoteca i altres organitzacions socials, aprovi una modificació de la regularització hipotecària que inclogui la figura de la dació en pagament, de manera que, en els casos de residència habitual, si el banc executa l’hipoteca i es queda amb l’habitatge, la totalitat del deute (principal, més interessos i costes judicials) quedi liquidada, tal i com succeeix en altres països de la UE o als EEUU. A més ha de garantir també, amb efectes retroactius, que quedi condonat el deute dels qui ja han patit el desnonament en el marc d'una execució hipotecària.

TERCER. Instar el Govern de l’Estat a aprovar una moratòria o implementar les mesures necessàries per paralitzar el desnonaments de les famílies i persones en situació d’insolvència sobrevinguda i involuntària. Per als milers de desnonaments ja produïts, que s'aprovin amb caràcter d’urgència mesures destinades a que els milers de pisos buits d'aquests embargaments siguin posats immediatament a disposició de les famílies/persones desnonades i sense recursos en règim de lloguer social, no superant el 30% de la renda familiar disponible.

QUART. Més enllà de les mesures de competència estatal i de la Generalitat de Catalunya, 

a) 
Continuar impulsant activament l’atenció i els serveis que des de l’Oficina Local d’Habitatge es realitzen tant pel que fa a la gestió d’intermeciadió de la Borsa de Lloguer Social, com a la tramitació dels ajuts de la Generalitat a l’habitatge.

b) 
Reforçar el protocol d'actuació d’urgència per donar suport i acompanyar en tot allò que sigui possible les famílies desnonades.

c) 
Reforçar la coordinació entre els serveis d'habitatge, serveis socials municipals i els jutjats que són coneixedors de les situacions dels desnonaments, per a disposar d’informació acurada de la realitat.

d) 
Informar sobre el servei que ofereix l’oficina Ofideute de la Generalitat de Catalunya en matèria d'assessorament legal i mediació amb les entitats bancàries per trobar alternatives que no comportin la negació del dret a l’habitatge.

e) 
Promoure una comissió municipal de seguiment dels desnonaments, formada pel govern, grups municipals i amb la inclusió dels agents jurídics, socials, afectats i consumidors i del tercer sector i les entitats bancàries de la ciutat. Aquesta comissió haurà de vetllar pel compliment del protocol d’actuació d’urgència i impulsar mesures amb caràcter preventiu per evitar situacions d’exclusió social.

f) 
Promoure els acords amb les entitats bancàries de la ciutat per tal que aportin les dades dels habitatges buits provinents dels desnonaments, així com altre habitatge buit que disposen, amb la finalitat de poder mediar per a incorporar-los dins les borses de lloguer social.

CINQUÈ. Sol·licitar la col·laboració dels Jutjats de Vilanova i la Geltrú a fi i efecte que ens facin arribar de forma periòdica una relació del nombre de procediments de desnonament finalitzats amb sentència estimatòria del mateix durant el present any, així com el nombre de procediments de desnonaments presentats i pendents de resolució fins a la data al municipi.

SISÈ. Manifestar que considerem abusives les clàusules que en el contracte hipotecari fixin un límit a la variació a la baixa del tipus d’interès variable contractat.

SETÈ. Estudiar les possibilitats legals per a impulsar la inclusió en el Registre de Sol·licitants d'habitatge social, amb caràcter de preferència a les persones afectades per desnonaments.

VUITÈ. Demanar al Govern de l’Estat i al Govern de la Generalitat de Catalunya que prenguin totes les mesures i accions necessàries per tal de dotar els ajuntaments dels recursos econòmics i competències adients per fer front, amb garanties legals, al fenomen dels desnonaments que es donen a ciutats i pobles de Catalunya.

NOVÈ. Donar trasllat d'aquests acords a la Comissió d'Habitatge del Congrés dels Diputats i als diferents grups parlamentaris, a la Mesa del Parlament de Catalunya i als diferents grups parlamentaris, a la Plataforma d'Afectats per la Hipoteca, a les associacions veïnals i a la Confederació d'Associacions Veïnals de Catalunya (CONFAVC).”

  20.
Moció del PSC sobre el planejament de les urbanitzacions periurbanes.

Es deixa sobre la taula.

  21.
Moció de la CUP per impulsar un procés participatiu sobre el model d’organització de la Festa Major de Vilanova i la Geltrú.
Aquest Ple acorda:
“Que l’Ajuntament convoqui, durant el primer trimestre del proper any, un procés participatiu en el que tota la ciutadania, i especialment les entitats, hi estigui convidada per debatre i definir el model de Festa Major de Vilanova i la Geltrú a partir del 2013.”
  22.
Moció de la CUP pel reciclatge de l’oli domèstic.

S’acorda:
“PRIMER. Iniciar des de les regidories de Medi Ambient i Serveis Viaris, les gestions necessàries per a la implantació progressiva de punts de recollida fixos a diferents punts de la ciutat destinats a la recollida i reciclatge d’olis domèstics.

SEGON. Informar la ciutadania, a través dels mitjans habituals, de la possibilitat de reciclar l’oli domèstic i alhora conscienciar de la importància d’aquesta  pràctica per a la preservació del medi ambient.”
  23.
Moció de la CUP per a la compra d’habitatges en procés de desnonament.
Es deixa sobre la taula.

Aquest és l’extracte dels acords adoptats en la sessió expressada a l’encapçalament, la qual cosa certifico.

El secretari acctal.

Josep Gomariz Meseguer

Equipaments de referència:      Biblioteca Museu V. Balaguer      Museu del Ferrocarril               Museu del Mar





Nucli – eixos:    


S. XIX                                                                                     Mar                                             Patrimoni immaterial i festiu





Equipaments i elements patrimonials especialitzats o  complementaris als de referència:      Casa Papiol                                 Casa Magrinyà                                 La Sala                                        Torre Blava                                   Masia d’en Cabanyes                       Roig Toqués                                   Darró











